Saya mau tau Sejarah dari Search (kumpulan muzik). Jelaskan dalam bahasa melayu

1981-1988 : Permulaan & Tahun Terawal

Kumpulan Search telah ditubuhkan pada tahun 1977 di Johor Bahru, Johor kugiran asal ini dinamakan Flash. Pada asalnya, kugiran Flash ini dianggotai oleh Zainal (vokal, gitar irama), Hillary Ang (gitar utama), Yazit Ahmad (dram) dan seorang pemain bass yang berasal dari Indonesia iaitu Memek. Mereka telah ditawarkan kontrak oleh kelab Red Rooster di Kuala Lumpur pada 1981 untuk membuat persembahan pada setiap malam. Namun belum sempat kugiran ini memulakan persembahan di kelab tersebut, Zainal dan Memek telah meninggalkan kugiran  ini akibat tiada persefahaman di antara mereka. Hal ini telah menyebabkan pihak pengurusan Red Rooster memberi kata dua kepada anggota yang tinggal Hillary dan Yazit sama ada mereka berdua perlu mencari penyanyi baharu untuk meneruskan kontrak atau meninggalkan Red Rooster. Maka dengan itu, Hillary dan Yazit kembali semula ke Johor Bahru untuk mengajak Suhaimi Abdul Rahman atau Amy yang sudah dikenali mereka ketika bermain muzik di majlis-majlis keramaian sebelum ini. Namun, ia bukanlah sesuatu yang mudah kerana Amy baru sahaja mendapat kerja di Yamaha, dua hari sebelumnya biarpun Amy memang berminat untuk menjadi seorang penyanyi dan ketua kumpulan. Setelah beberapa kali dipujuk, akhirnya Amy bersetuju untuk menyertai mereka ke Kuala Lumpur untuk memenuhi kontrak persembahan di kelab Red Rooster. Melalui adik angkat Yazit, Nasir Daud akhirnya diserap sebagai pemain bass walaupun Yazit sebenarnya telah mengenali Nasir ketika bermain muzik di kelab Machinta sebelum ini. Lengkap sahaja empat orang anggota, mereka terus memeterai kontrak bersama kelab Red Rooster untuk mengadakan persembahan di sana. Pada Mei 1981, pertemuan inilah yang menjadi titik tolak kepada penukaran nama Flash kepada Search. Nama Search diinspirasikan dari sebuah rancangan dokumentari kegemaran Hillary iaitu “In Search Off” lalu disingkatkan menjadi Search. Membariskan Amy Search sebagai vokalis dan ketua, Hillary Ang sebagai pemain gitar utama, Yazit Ahmad sebagai pemain dram dan Nasir Daud sebagai pemain bes.

Setelah lebih kurang setahun Search membuat persembahan di kelab tersebut, Yazit bertemu kembali dengan Nordin Mohd Taib atau Din, rakan sekelasnya ketika bersekolah di Larkin dahulu. Pertemuan ini telah membawa kepada pertambahan anggota di mana Din telah dibawa masuk sebagai gitaris kedua atau irama untuk kugiran tersebut. Tidak lama kemudian, mereka telah dipertemukan dengan M. Nasir yang kebetulan datang untuk menyaksikan persembahan mereka. Bagai orang mengantuk disorongkan bantal, Search tidak menunggu lama untuk menjadikan M. Nasir sebagai penerbit album pertama, seterusnya menandatangani kontrak rakaman dengan Polygram Records, sebuah syarikat rakaman yang berpangkalan di Singapura.

Bersama Polygram, Search telah menghasilkan tiga album studio terawal mereka, iaitu Cinta Buatan Malaysia (1985), Langit dan Bumi (1986), dan Mentari Merah di Ufuk Timur yang mana telah dirakamkan di Lion's Studio, Singapura. Dengan album-album ini, mereka cepat mendapat perhatian peminat muzik Malaysia. Album studio pertama Search, Cinta Buatan Malaysia dibantu oleh Yan dan Man Kidal dari kumpulan Lefthanded sebagai pemuzik undangan setelah Hillary dan Nasir meninggalkan kugiran tersebut buat sementara waktu. Mereka berdua hanya terlibat dengan sesi rakaman album studio kedua dan ketiga Search selepas itu.

Persembahan secara langsung mereka sebagai sebuah kugiran terkenal adalah sebagai artis jemputan di Konsert Battle Of The Bands di Dataran Keris, Alor Gajah Melaka pada 2 Februari 1986, diikuti konsert pertama mereka sendiri iaitu Konsert Terbuka Search di Panggung Anniversari, Kuala Lumpur pada tahun yang sama.

Kumpulan Search juga ditampilkan sebagai bahan penceritaan dalam filem dokumentari Kembara Seniman Jalanan arahan Nasir Jani yang ditayangkan pada 23 Februari 1986. Anugerah utama sulung mereka sebagai kugiran ialah anugerah Penyanyi Berkumpulan Popular di Anugerah Pelakon/Penyanyi Popular Berita Harian pada tahun 1987, sehinggalah gelaran tersebut dirampas oleh kumpulan Iklim pada tahun 1990 dek kejayaan menerusi lagu Suci Dalam Debu.

Album Cinta Buatan Malaysia, Langit dan Bumi, dan Mentari Merah di Ufuk Timur, masing-masing terjual lebih 20,000, 30,000 dan 50,000 unit, membolehkan syarikat rakaman mereka memperoleh Anugerah Emas untuk dua album pertama dan Anugerah Platinum untuk album ketiga itu. Walau bagaimanapun, Polygram Records tidak menyerahkan anugerah-anugerah tersebut kepada Search sebaik sahaja mereka tamat kontrak mereka pada tahun 1987. Walaupun Search sudah meninggalkan Polygram, Polygram sempat menerbitkan dua lagi 'album studio' (sebenarnya album himpunan) dengan nama Search, iaitu Di Pintu Sepi dan Berpaling yang memuatkan lagu lama dan lagu baru yang dirakam oleh mereka ketika sesi pembikinan album Mentari Merah itu, di samping dua jilid album himpunan Koleksi Terbaik, semuanya pada tahun 1988. Ini telah menyebabkan Search mengambil keputusan untuk membawa isu ini ke mahkamah dan mereka telah menang dalam kes tersebut biarpun ia memakan masa yang begitu lama untuk diselesaikan.

Sepanjang tahun 1988, mereka mengadakan lima buah konsert di Malaysia, setiap satunya bersama sebuah lagi kugiran, iaitu Gersang (Kota Bharu, 5 April; Kuala Lumpur, 9 April); dan Mega (Johor Bahru, 7 dan 8 Oktober; Kluang, 10 Oktober; Stadium Negara Kuala Lumpur, 3 Disember), diikuti persembahan pertama mereka di luar negara bersama dua kugiran Thailand di Bangkok, di ambang tahun baru 1989.

1989-1992 : Penyertaan Kid & Fenomena

Selepas meninggalkan Polygram, kumpulan Search telah menubuhkan syarikat rakaman sendiri iaitu Go-Search Sdn. Bhd. dan memeterai perjanjian dengan Pacific Music Corporation (kemudian dikenali sebagai BMG Pacific) untuk mengedar semua album mereka sepanjang 1990-an. Mereka kemudiannya merakamkan album keempat mereka di bawah label Go-Search iaitu Fenomena untuk dikeluarkan pada tahun 1989. Album ini juga merupakan album studio pertama mereka yang dikeluarkan dalam bentuk cakera padat, setahun selepas versi kasetnya.

Namun ketika proses rakaman album Fenomena sudah melebihi 50 peratus untuk disiapkan, Search berdepan dengan ujian getir apabila Hillary Ang terpaksa meninggalkan kumpulan ini kerana mendapat tawaran untuk menyambung pelajaran ke luar negara dalam bidang muzik. Hillary kemudiannya mencadangkan agar posisinya digantikan dengan seorang gitaris muda berbakat yang pernah mencipta nama bersama kumpulan Gersang, Hamzah bin Mohd Taib atau Kid yang juga merupakan adik kepada Din. Penyertaan Kid tepat pada masanya apabila beliau melengkapkan solo untuk tiga lagu yang tidak sempat disiapkan sebelum ini iaitu lagu malar segar Isabella, Purnama & Menara Kesesatan. Sentuhan gitar utama Kid yang 'berhantu' dalam lagu Isabella ternyata mencetuskan satu fenomena yang sangat luar biasa sepertimana judul album ini apabila terjual melebihi 220,000 unit di Malaysia dan melebihi 600,000 unit di Indonesia, sekaligus album Fenomena adalah album terbaik dan terlaris di dalam sejarah album rock di Malaysia. Sehingga kini belum ada album mana-mana artis rock menyamai atau mengatasi pencapaian album Fenomena dan isytiharkan sebagai album lagenda di dalam sejarah rock Malaysia.

Kejayaan album ini juga menjadikan mereka aktif membuat persembahan secara live, termasuk jelajah Konsert Isabella yang diadakan di Kota Bharu, Alor Star dan Kuala Lumpur pada pertengahan tahun 1989. Persembahan mereka kemudian dilanjutkan ke tahun 1990 yang diadakan di Kuantan dan Jakarta, Indonesia. Tidak cukup dengan itu, Search telah melebarkan sayap apabila semua anggota Search berlakon dalam dua buah filem iaitu Fenomena dan Isabella, di mana kedua-dua filem ini diilhamkan daripada lagu Isabella. Kedua-dua filem ini meletakkan Amy sebagai pelakon utama dan sedikit sebanyak mengundang kontroversi kerana terdapat adegan berciuman.

Search kemudiannya membuka tirai dekad 1990-an dengan mengeluarkan album yang berjudul Karisma. Album tersebut juga terjual laris apabila mencatatkan jualan melebihi 150,000 unit di Malaysia dan 200,000 unit di Indonesia. Sepanjang tahun 1990 juga, Search bersama Ella dan Wings mengadakan jelajah Konsert Revolusi Salem di seluruh negara, di samping menyambungkan jelajah Isabella di Kuantan dan Jakarta seperti yang disebut tadi. Namun tidak lama selepas album Karisma diterbitkan, Nasir meninggalkan Search untuk menubuhkan syarikat penerbitan sendiri iaitu Dangooroos.

Pada tahun 1991, kumpulan Search meraikan ulang tahun ke-10 penubuhannya dengan mengeluarkan album himpunan Sepuluh Tahun yang memuatkan 10 lagu hit lama dan dua lagu baru. Pada tahun ini juga, mereka berpeluang untuk melebarkan sayap populariti mereka merentas benua untuk beraksi di pesta New Music Nights di Cat Club, Bandaraya New York, Amerika Syarikat, pada bulan Julai, sebelum kembali ke tanah air untuk Konsert Karisma di Stadium Negara, Kuala Lumpur, sebulan kemudian.

Pada Mei 1992, giliran kumpulan Search menjadi penerbit album sendiri dalam merakamkan album pertama dengan penglibatan M. Nasir sebagai penasihat penerbitan sahaja, bermula dengan album Rampage, yang juga diiringi oleh Konsert Rampage di Tapak Pesta Sungai Nibong, Pulau Pinang pada bulan November. Pada tahun yang sama, mereka berkolaborasi dengan  Wings untuk menghasilkan album Double Trouble.

Walaupun menikmati populariti yang luar biasa, namun mereka menghadapi rintangan dari pihak media, khususnya penyiar milik negara RTM yang melarang penyanyi lelaki berambut terlalu panjang dari siaran radio dan TV-nya. Oleh itu, pada November 1992, Amy bersama Awie dari kumpulan Wings menerima potongan rambut dari Menteri Penerangan ketika itu, Mohamad Rahmat, agar dapat membuat kemunculan di corong radio dan TV penyiar awam itu. Walau bagaimanapun, RTM kelihatan tidak menepati janjinya, sehingga menerima kecaman dari Amy sendiri untuk mengingatkan mereka pada tahun berikutnya.